b'\n_START_ARTICLE_\nTiberiu Mo\xc8\x99oiu\n_START_SECTION_\nBiografie\n_START_PARAGRAPH_\nTiberiu Traian Mo\xc8\x99oiu (fiul generalului Traian Mo\xc8\x99oiu) a absolvit Facultatea de Drept, ob\xc8\x9bin\xc3\xa2nd doctoratul \xc3\xaen drept la Bruxelles.\n_START_SECTION_\nActivitatea didactic\xc4\x83\n_START_PARAGRAPH_\n\xc3\x8en 1928, imediat dup\xc4\x83 ce \xc8\x99i-a ob\xc8\x9binut doctoratul \xc3\xaen Drept la Universitatea din Bruxelles, Tiberiu Mo\xc8\x99oiu a fost numit conferen\xc8\x9biar la Catedra de Drept roman a Facult\xc4\x83\xc8\x9bii de Drept din Oradea, post pe care s-a titularizat la 1 aprilie 1930. \xc3\x8en anul universitar 1928-1929 a predat Drept roman, \xc3\xaen 1929-1930 a predat Curs de civiliza\xc8\x9bie \xc8\x99i institu\xc8\x9bii juridice latine iar \xc3\xaen anii universitari 1930-1931 \xc8\x99i 1931-1932, din nou Drept roman._NEWLINE_\xc3\x8en 1934, Facultatea de Drept din Oradea s-a mutat la Cluj, unde Tiberiu Mo\xc8\x99oiu \xc8\x99i-a continuat cariera didactic\xc4\x83 \xc8\x99i \xc8\x99tiin\xc8\x9bific\xc4\x83, ca titular la Catedra de Drept Roman II din cadrul Facult\xc4\x83\xc8\x9bii de Drept a Universit\xc4\x83\xc8\x9bii clujene._NEWLINE_\xc3\x8en 1940, din cauza Dictatului de la Viena, Universitatea rom\xc3\xa2neasc\xc4\x83 din Cluj a fost mutat\xc4\x83 \xc3\xaen dou\xc4\x83 loca\xc8\x9bii, la Sibiu \xc8\x99i Timi\xc8\x99oara. Facultatea de Drept de la Universitatea din Cluj a ajuns la Sibiu, unde a func\xc8\x9bionat p\xc3\xa2n\xc4\x83 \xc3\xaen anul 1945. Tiberiu Mo\xc8\x99oiu \xc8\x99i-a continuat aici activitatea didactic\xc4\x83. Pe l\xc3\xa2ng\xc4\x83 cursurile sale, Tiberiu Mo\xc8\x99oiu a suplinit de mai multe ori catedra de Drept Roman, care era vacant\xc4\x83.\n_START_SECTION_\nActivitatea edilitar\xc4\x83\n_START_PARAGRAPH_\n\xc3\x8entre 29 noiembrie 1933 \xc8\x99i 2 noiembrie 1935, Tiberiu Mo\xc8\x99oiu a de\xc8\x9binut func\xc8\x9bia de primar la Oradea, \xc3\xaen calitate de pre\xc8\x99edinte al Comisiei Interimare, din partea Partidului Liberal.\n_START_SECTION_\nActivitatea politic\xc4\x83\n_START_PARAGRAPH_\nDeoarece Tiberiu Mo\xc8\x99oiu s-a bucurat de un ad\xc3\xa2nc respect \xc3\xaen interiorul organiza\xc8\x9biei bihorene a P.N.L. \xc8\x99i de o mare influen\xc8\x9b\xc4\x83 la Bucure\xc8\x99ti, \xc3\xaen urma alegerilor din iulie 1927 a primit un mandat de deputat \xc3\xaen Parlament._NEWLINE_Apoi a participat din partea partidului Uniunea Na\xc8\x9bional\xc4\x83 la alegerile din 1 iunie 1931 pentru Camera Deputa\xc8\x9bilor._NEWLINE_Dup\xc4\x83 moartea tat\xc4\x83lui s\xc4\x83u, Gen. Traian Mo\xc8\x99oiu, de la data de 15 august 1932, Tiberiu Mo\xc8\x99oiu a fost ales \xc3\xaen locul decedatului ca pre\xc8\x99edinte al organiza\xc8\x9biei jude\xc8\x9bene Bihor a Partidului Na\xc8\x9bional Liberal._NEWLINE_\xc3\x8en calitate de frunta\xc8\x99 liberal, a \xc3\xaendeplinit func\xc8\x9biile de subsecretar de stat la Ministerul Cultelor, subsecretar de stat la Ministerul Justi\xc8\x9biei \xc8\x99i apoi subsecretar de stat la Ministerul Agriculturii \xc8\x99i Domeniilor (29 august 1936 - 14 noiembrie 1937) \xc3\xaen Guvernul Gheorghe T\xc4\x83t\xc4\x83r\xc4\x83scu (3) \xc8\x99i (17 noiembrie - 28 decembrie 1937) \xc3\xaen Guvernul Gheorghe T\xc4\x83t\xc4\x83r\xc4\x83scu (4)._NEWLINE_Dup\xc4\x83 1944, s-a num\xc4\x83rat printre membrii partidului disident condus de Gheorghe T\xc4\x83t\xc4\x83rescu.\n_START_SECTION_\nSf\xc3\xa2r\xc8\x99itul\n_START_PARAGRAPH_\nTiberiu Mo\xc8\x99oiu a fost arestat la 5 mai 1950. A murit \xc3\xaen \xc3\xaenchisoarea Sighet. Data decesului este prezumat\xc4\x83, deoarece \xc3\xaen \xc3\xaenchisoarea de la Sighet, care avea un regim special nu numai pentru cei vii, dar \xc8\x99i pentru cei mor\xc8\x9bi, \xc3\xaen intervalul 1950-1955 nu s-au \xc3\xaentocmit acte de deces, iar familiile celor mor\xc8\x9bi nu au fost \xc3\xaen\xc8\x99tiin\xc8\x9bate. Actele de deces ale celor deceda\xc8\x9bi la Sighet au fost \xc3\xaentocmite, cu trei excep\xc8\x9bii, abia \xc3\xaen anul 1957.'